b'\n_START_ARTICLE_\nKiziljurtin piiri\n_START_PARAGRAPH_\nKiziljurtin piiri (ven. \xd0\x9a\xd0\xb8\xd0\xb7\xd0\xb8\xd0\xbb\xd1\x8e\xd1\x80\xd1\x82\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Kiziljurtovski raion; avaariksi \xd0\x93\xd1\x8a\xd0\xb8\xd0\xb7\xd0\xb8\xd0\xbb\xd1\x8e\xd1\x80\xd1\x82 \xd1\x80\xd0\xb0\xd0\xb9\xd0\xbe\xd0\xbd, Giziljurt raion; kumykiksi \xd0\x9a\xd1\x8a\xd1\x8b\xd0\xb7\xd1\x8b\xd0\xbb\xd1\x8e\xd1\x80\xd1\x82 \xd1\x80\xd0\xb0\xd0\xb9\xd0\xbe\xd0\xbd, Qyzyljurt raion) on kunnallinen itsehallintoalue Dagestanin tasavallassa Ven\xc3\xa4j\xc3\xa4ll\xc3\xa4. Vuonna 1966 perustetun piirin pinta-ala on 524 neli\xc3\xb6kilometri\xc3\xa4. Asukkaita on 80\xc2\xa0500 henke\xc3\xa4 (vuonna 2010)._NEWLINE_Kiziljurtin piiri sijaitsee Dagestanin keskiosassa. Se rajoittuu pohjoisessa Babajurtin, id\xc3\xa4ss\xc3\xa4 Kumtorkalan, etel\xc3\xa4ss\xc3\xa4 Buinakskin ja Kazbekin sek\xc3\xa4 l\xc3\xa4nness\xc3\xa4 Hasavjurtin piireihin. Seudun kautta virtaa Sulakjoki._NEWLINE_Piiriin kuuluu 13 maalaiskuntaa: Aknada, Gelbah, Kirovaul, Komsomolskoje, Kulzeb, Miatli, Net\xc5\xa1ajevka, Ni\xc5\xbeni T\xc5\xa1irjurt, Novyi T\xc5\xa1irkei, Stalskoje, Sultan-Jangi-Jurt, T\xc5\xa1ontaul ja Zubutli-Miatli. Asutuskeskuksia on yhteens\xc3\xa4 16. Hallinnollinen keskus on Kiziljurtin kaupunki, joka ei kuulu piirin yhteyteen, vaan muodostaa erillisen kaupunkipiirikunnan. Vuoden 2002 v\xc3\xa4est\xc3\xb6nlaskennan mukaan piirin asukkaista on 82,5\xc2\xa0% avaareja, 11,5\xc2\xa0% kumykkeja, 2,7\xc2\xa0% t\xc5\xa1et\xc5\xa1eenej\xc3\xa4 ja 1,8\xc2\xa0% lakeja. Avaarien lukuun sis\xc3\xa4ltyy my\xc3\xb6s pienempi\xc3\xa4 vuoristokansoja kuten didoja ja andeja. Kaupunkiv\xc3\xa4est\xc3\xb6\xc3\xa4 ei ole._NEWLINE_Seudun p\xc3\xa4\xc3\xa4elinkeino on maatalous, joka on erikoistunut karjanhoitoon sek\xc3\xa4 viljan, vihannesten ja hedelmien viljelyyn. Lis\xc3\xa4ksi on rakennustarvike-, elintarvike- ja kaivosteollisuutta._NEWLINE_Piiriss\xc3\xa4 toimii 8 lastentarhaa ja 24 koulua. Kulttuurilaitoksia ovat kolme taidekoulua, 16 kerhotaloa, 17 kirjastoa, kansanteatteri ja kolme museota._NEWLINE_N\xc3\xa4ht\xc3\xa4vyyksiin kuuluu Issi-Suvin kuuma l\xc3\xa4hde, sen l\xc3\xa4hell\xc3\xa4 sijaitseva \xc5\xa1eikki Sultan-Muta Tarkovskin muistomerkki sek\xc3\xa4 akateemikko Aleksandr Vi\xc5\xa1nevskin kotimuseo Ni\xc5\xbeni T\xc5\xa1irjurtin kyl\xc3\xa4ss\xc3\xa4._NEWLINE_Paikallislehten\xc3\xa4 ilmestyy ven\xc3\xa4j\xc3\xa4nkielinen Kiziljurtovskije vesti.'